Iktatószám: HIV/7446-9/2024.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2024. november 28-i nyilvános ülésére**

**Tárgy:** Hévíz Város Önkormányzat 2024. évi költségvetéséről szóló 1/2024. (II.08.) rendelet módosítása

**Az előterjesztő:** Naszádos Péter polgármester

**Készítette:** Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

Turizmus, Kultúra és Civilek Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**BEVEZETŐ**

Tisztelt Képviselő-testület!

Az önkormányzat gazdálkodásának jogszabályi háttere lényegében továbbra sem változott az elmúlt évekhez, időszakhoz képest. Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2024. évi költségvetéséről szóló 1/2024. (II. 08.) rendelet módosítása vált szükségessé. A jelenlegi módosítás elsősorban Képviselő-testületi döntések költségvetési rendeleten való átvezetését, valamint a működési bevételi és kiadási előirányzatok realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására 161 804 ezer forinttal nő, pénzforgalmi szempontból működési bevételek előirányzata 152 552 ezer forinttal nő, a felhalmozási bevételek előirányzata nem változik, a finanszírozási bevételek emelkedése pedig 9 252 ezer forint.

Az **Önkormányzat** bevételi főösszege előirányzata 161 804 ezer forinttal nőtt, mely a teljes változást lefedi. A pénzforgalmi bevételi előirányzatát néhány tényező befolyásolta, melyek következtében a működési egyenlege 152 552 ezer forinttal növekedett.

Az *államháztartáson belüli működési célú támogatásokat* érintően az alábbi tételek okozták nagyobb mértékben a bevétel növekedést:

* A szociális ágazati összevont pótlék és egészségügyi kiegészítő pótlék utólagos finanszírozására kapott támogatási összeg, mely a TASZII részére intézményfinanszírozásként továbbításra került a személyi juttatások és munkaadói járulék finanszírozása céljából (155/2024 (X.31.) KT határozat alapján).
* Be Ready DRP0200793 pályázat társfinanszírozás keretében megkapott 15%, 6 782 ezer forint.
* 2024. évi lakossági víz és csatornaszolgáltatás támogatás 7 175 ezer forint, mely a DRV Zrt részére továbbutalásra került.

*Közhatalmi bevételek* időarányos túlteljesülése miatt emelés történt az idegenforgalmi adó összegében 20 000 forinttal, az iparűzési adó összegében pedig 95 000 forinttal.

*Államháztartáson kívűlről átvett működési célú pénzeszközök* változását az alábbi tétel jelenti:

* Lakossági ivóvíz- és csatornaszolgáltatás 2023. évi támogatás fel nem használt részének DRV Zrt. általi (870 ezer forint) visszafizetése, melynek átutalása a Magyar Államkincstár részére megtörtént.

A finanszírozási bevételekben történő 9 259 ezer forint módosulást a közfoglalkoztatás nettó finanszírozás megelőzése jelenti.

Az **Intézmények** költségvetésénekbevételi oldala a 155/2024 (X.31.) KT határozat alapján két intézmény esetében módosult, továbbá a TASZII működési bevétele teljesülés alapján realizálásra került az intézményfinanszírozással szemben.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 161 804 ezer forinttal nőtt, pénzforgalmi szempontból működési kiadási előirányzata 133 354 ezer forinttal, a felhalmozási kiadások előirányzata 19 198 ezer forinttal, a finanszírozási kiadások pedig 9 252 ezer forinttal emelkedtek.

Az **Önkormányzat** működési pénzforgalmi kiadásai összességében 106 454 ezer forinttal felhalmozási pénzforgalmi kiadásai pedig 19 198 ezer forintal nőttek, melyek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

*A személyi kiadások és szorosan kapcsolódó munkaadót terhelő járulékok* növekedését az alábbi tételek befolyásolták:

* 139/2024(X.14.) KT határozat alapján Papp Gábor leköszönt polgármester végkielégítése,
* 166/2024 (X.31.) KT határozattal létrehozott munkavállalói álláshelyekhez kapcsolódó személyi kifizetések és járulékai,
* a Be Ready DRP0200793 pályázat keretében társfinanszírozásként megkapott 15 % ból 3 000 ezer forint fedezi az eddig felmerült kiadásokat.

A *dologi kiadások* változása összegszerűen nem jelentős:

* a Be Ready DRP0200793 pályázat keretében társfinanszírozásként megkapott 15 % ból 3 782 ezer forint fedezi az eddig felmerült kiadásokat.
* Hévíz TV működéséhez hozzájárulás 4 000 ezer forint összegben.

Soron belüli átcsoportosításokra nagyobb mértékben kiható tételek:

* Interreg Europe Digitalize pályázat megvalósítása során felmerült dologi kiadások összege 9 776 ezer forint (pályázat utófinanszírozott).

Az *államháztartáson kívülre történő* *működési célú támogatás* változását az alábbi tételek képezik:

* 127/2024. (IX.26.) és 159/2024. (X.31.) KT határozatok alapján Hévíz Sportkör támogatása,
* 135/2024. (X.14.) KT határozat alapján a Hévíz Turisztikai Nonprofit Kft támogatása
* 2024. évi lakossági víz és csatornaszolgáltatás támogatás összegének, 7 175 ezer forintnak a DRV Zrt. részére továbbutalása felhasználás céljából.

A *Működési célú céltartalék és az általános tartalék*összegét befolyásolták a felsorolt, nem tervezett bevételek és kiadások változása, valamint az eddig felsorolt testületi döntések, kötelezettségek. Jelentős változás a 70/2024. (IV.26.) és 88/2024. (V.30.) KT határozatokban meghatározott, dr. Schulhof Vilmos sétány kivitelezési kötbér összegére 46 000 forint tartalék képzése.

A B*eruházások* sorában az alábbi tételek eredményezték a változást:

- Gépjárműbeszerzés tervezése 19 049 ezer forint értékben,

- TOP Plusz 3.3.2-21 Helyi eü és szoc. Infrastruktúra fejlesztés pályázat esetében beruházási ÁFA összegének 149 ezer forinttal történő növekedése teljesítés alapján.

Az **Intézmények** költségvetésénekkiadási oldala a bevételi oldallal megegyezően két intézmény esetben módosult a 155/2024 (X.31.) KT határozat alapján, valamint a TASZII és a GAMESZ személyi juttatások és munkaadói járulék előirányzata emelésre került. Előbbi esetében saját bevétel terhére, utóbbi esetében intézményfinanszírozás biztosította a fedezetet.

**4.**

**LÉTSZÁM**

A költségvetési szervek létszámkerete 2024. január 1-jei időpontra 149 fő, melynek időbeli változását költségvetési szervenkénti megbontásban a 1/2024 (II.08.) költségvetési rendelet 21. mellékletében követhető. Átvezetésre kerültek a 166/2024 (X.31.) KT határozattal létrehozott álláshelyek is.

**5.**

**ÖSSZEFOGLALÓ**

A jelen előterjesztéssel benyújtott - 2024. évi költségvetés módosításáról szóló - rendelettervezet a város költségvetését 4 723 590 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2024. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -7.§**

Az önkormányzat és a költségvetési szervek költségvetési főösszegének módosulásai.

**8. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2024. évi költségvetéséről szóló 1/2024. (II. 08.) rendelet módosítása

**Költségvetési hatása:** A 2024. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra legalább negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |